Vaizdingasis tiltas

Vaizdingasis tiltas () – vantinis tiltas, nutiestas Rusijoje, Maskvos šiaurės vakariniame rajone, per Maskvos upę. Automobilių eismui atidarytas 2007 m. gruodžio 27 d. kaip Krasnopresnensko ir Maršalo Žukovo prospektų dalis, tapęs vienu šiuolaikinių Maskvos simbolių ir vienu vaizdingiausių miesto statinių.

Pastatytas per trejetą metų. Architektūrinės ir konstrukcinės tilto idėjos autoriai – kompanijų „Mostovik“ (Omskas) ir „Metrogiprotrans“ (Maskva) tiltų inžinieriai. Pakabinama apžvalginė kapsulė įrengta pagal architekto Nikolajaus Šumakovo projektą.

Pastatymo metais Vaizdingasis tiltas buvo aukščiausias vantinis tiltas Europoje bei pirmasis vantinės konstrukcijos tiltas Maskvoje.Над излучиной Москвы-реки вознесется арка живописного моста, RusTunnel, 2006-12-05. Retrieved 2008-01-29. Transporto statinys neįprastas tuo, kad didžiąja dalimi pastatytas išilgai upės, o ne skersai.Site plan, archived from the original 2006-06-03. Tokią konstrukciją lėmė būtinybė aplenkti saugomo Sidabrinio šilo teritoriją ir netrukdyti upės laivybai.  Bendras „S“ formos tilto kelio ilgis yra daugiau kaip 1,5 km, įskaitant 409,5 m ilgio pagrindinį tarpatramį, pakeltą į 30 m aukštį virš ir išilgai upės centrinės linijos. Pagrindinę tilto konstrukciją laiko arkinis pilonas, iškilęs skersai upės į 105 m aukštį. Arkos tarpatramis – 182 m, aukštis – 90 m. Pilonas su tilto perdanga sujungtas 72 masyviais laikančiaisiais lynais. Tiltas – 37 m pločio, ant jo nutiestos 8 eismo juostos, po 4 kiekviena kryptimi. 

Laikančiosios konstrukcijos nudažytos raudonai. Prancūzų gamybos vantai padengti apsauginiu polietileno vamzdžiu. Statinio pamatai remiasi į 20-40 m ilgio ir 1,5 m skersmens polius. Dėl savo unikalių savybių tiltas galėtų siūbuoti kaip sūpynės, tačiau siekiant išvengti nekontroliuojamos vibracijos, ant vienos iš atramų sumontuoti Vokietijoje pagaminti virpesių slopintuvai. 

Tilto arkos viršuje įrengta elipsoido formos kapsulė su poarkiniu tilteliu–galerija, skirti apžvalginėms ekskursijoms ir panoraminiam restoranui. Pasiekiami specialiais keltuvais. 2024 m. duomenimis, dėl techninių bei priešgaisrinės saugos reikalavimų ir nutrūkusio finansavimo stiklinė konstrukcija buvo uždaryta.

 Šaltiniai 

 Nuorodos 

 Schiwopisny-Brücke structurae.net

Kategorija:Vantiniai tiltai
Kategorija:Rusijos tiltai
Kategorija:Maskva